**Virtain musiikkiyhdistys ry**  Vapaa julkaistavaksi

 4.2.2019

**KesäVirratSoi-musiikkijuhla tuo Virroille korkeatasoisen taiteilijajoukon**

**KesäVirratSoi-musiikkijuhla järjestetään kuudennen kerran Virroilla 11. - 14.7.2019. Torstaista sunnuntaihin ohjelmassa on seitsemän konserttia sekä juhlamessu, jotka tuovat Virroille maailmanluokan muusikoita. Virtuoosit loistavat jälleen monipuolisuudellaan.**

Ohjelman sisällöstä henkii rakkaus musiikkiin ja halu yllättää kuulija positiivisella tavalla sekä ohjata tutustumaan uusiin musiikkilajeihin. Tästä syystä tapahtuma tarjoaa jälleen laajan kattauksen, jossa genret kohtaavat.

* Kun liikutaan huipputasolla niin osaamisessa kuin muusikkoudessa, musiikin tyylilajit  menettävät merkityksensä; kyse on ihmisyydestä.  Moni niin sanotun kevyen musiikin ystävä on tullut kertomaan minulle, kuinka esimerkiksi Marzi Nymanin ja Niko Kumpuvaaran huikeat esitykset ovat avanneet merkityksiä ja ulottuvuuksia,  jotka ovat yhteisiä kaikille musiikin tyylilajeille. Sen johdosta myös puhtaasti klassisten konserttien sanoma on tullut ymmärrettävämmäksi, sanoo musiikkijuhlan taiteellinen johtaja, sellotaiteilija Hannu Kiiski.

Nuoret taitajat käynnistävät musiikkijuhlan Virtain kirkossa

Viime kesänä nuorten solistien ilta yllätti suosiollaan. Tämän kesän tapahtuman avaavat Virtain kirkossa torstaina 11.7. urkuri Pétur Sakari ja sellisti Leonardo Chiodo, jotka soittavat yksin ja yhdessä musiikkia Bachista pelimannimusiikkiin. Sakari on tämän hetken ehkä kiinnostavin nuori suomalainen urkuri, ja Chiodo puolestaan saavutti neljännen sijan viime vuoden lopulla järjestetyssä kansainvälisessä Paulon sellokilpailussa Helsingissä. Chiodo on opiskellut sellon soittoa Hannu Kiiskin johdolla.

Mansikanmakuinen musiikkielämys Joutsenjärven tilalla

Perjantaina 12.7. Emma Salokoski esiintyy Joutsenjärven luomumansikkatilalla yhdessä kitarataituri Jarmo Saaren kanssa. Salokoskea on kuultu niin sinfoniaorkesterin solistina kuin rockfestarien päälavoillakin. Hän tulkitsee suvereenisti jazzia ja bossa novaa mutta yhtä hyvin klassista tai musikaalisävelmiä. Kitaristi, säveltäjä ja tuottaja Saaren ansioluettelo on puolestaan hengästyttävää luettavaa monipuolisuudessaan ja laajuudessaan. Saarelle myönnettiin Suomi-palkinto vuonna 2012 hänen taiteellisesta toiminnastaan.

Perjantai-iltana 12.7. Virtain Rantapuisto saa vieraakseen lauluyhtye Rajattoman. Yhtyeeseen kuuluvat sopraano Essi Wuorela, sopraano Aili Ikonen, altto Soila Sariola, tenori Hannu Lepola, baritoni Ahti Paunu ja basso Jussi Chydenius. Esiintyjien taustat vaihtelevat klassisesta kansanmusiikkiin ja iskelmästä rockiin. Perjantai-iltana on luvassa tyylien tykitystä, kun 20 vuoden kokemus käy vuoropuhelua yleisönsä kanssa.

KesäVirratSoi löysi Killinkoskelle

Lauantaina 13.7. kuuden suomalaisen huippusellistin legendaarinen Total Cello Ensemble juhlistaa 25-vuotista taivaltaan Killinkosken Into-salissa. Viime kesänä Philomela-kuoro hurmasi yleisönsä tässä pieteetillä korjatussa tehdastilassa. Tila itsessään on kokemisen arvoinen kuten jokainen KesäVirratSoi-esiintymispaikka. Viime vuonna Killinkosken kyläyhdistys ry sai Teollisuusperintöpalkinnon tunnustuksena pitkäjänteisestä toiminnasta ainutlaatuisen tehdasympäristön säilyttämiseksi.

Hulvaton Total Cello show 25-vuotisjuhlakonsertissa

Total Cello Ensemble on arvostettu yhtye, joka taitaa klassisen musiikin yhdistäen sen rohkeaan asenteeseen ja kaataen musiikillisia raja-aitoja. Lieneekö tämä syynä siihen, että TCE kutsuttiin vuonna 2016 esiintymään linnan juhliin. TCE esiintyy ensi kerran Virroilla virallisessa kokoonpanossaan. Solistina kuullaan sopraano Marjukka Tepposta. TCE:stä ei voi puhua mainitsematta KesäVirratSoi-musiikkijuhlan primus motoria Hannu Kiiskiä. Hänen lisäkseen kokoonpanossa soittavat Tuomas Lehto, Tomas Nunez-Garces, Samuli Peltonen, Jussi Vähälä ja Tuomas Ylinen. Into-salissa tapahtuu taas varmasti jotain yllättävää ja ihastuttavaa. Hannun ja muiden TCE:n juhlakalujen konsertointi yllättää kauneudellaan - ja usein räväkkyydellään.

Perkussiivinen kitara ja monta muuta musiikkielämystä

# Lauantai-ilta 13.7. kuluu Virtain Rantapuistopluusin merkeissä. Petteri Sariolan perkussiivinen kitaran käsittely ja laulu viihdyttävät varmasti - kuten tekivät tänä vuonna linnan juhlien jatkoilla. Joe Vestich tulee ystävineen paikalle solistina kroatialainen laulaja Dora Vestić. Illan päättää Micke Björklöf & Blue Strip. Bluespainotteinen ilta on pakattu täyteen mitä mainiointa musiikkia.

Keijo ja Suomen suurin luokkakokous

Lauantaille musiikkijuhlien all-round man Keijo Leppänen puuhaa Suomen suurinta luokkakokousta. Paikalle odotetaan Keijon oman ylioppilasvuosiluokan 1979 lisäksi muutamaa virtolaista vuosiluokkaa siitä ylös- ja alaspäin. Huima kokemus on siis tarjolla musiikillisten yllätysten ohella.

Sunnuntaiaamuna Virtain kirkossa on messu, jonne perinteisesti on kokoontunut virkein osa juhlayleisöstä kuulemaan musiikkijuhlan virkeimpiä esiintyjiä. Kokoonpanot vaihtelevat ja Virtain kirkko tarjoaa tunnelmallisen ympäristön heinäkuisena kesäaamuna.

Mahtava baritoni Waltteri Torikka päättää musiikkijuhlan

Sunnuntai-iltana Virtain kirkossa soivat Laulun virrat. Viime vuonna laadun takasi Jorma Hynninen ja nyt estradille astuu seuraava huippubaritoni Waltteri Torikka, joka esittää sävelmiä antiikin aarioista kesäisiin balladeihin ja kansainvälisiin evergreeneihin. Säestäjinään hänellä on pianisti Ville Matvejeff, Jyväskylän kaupunginorkesterin ylikapellimestari ja Savonlinnan Oopperajuhlien uusi taiteellinen johtaja, sekä KesäVirrat Festival Strings jousikvartetti. Kirkkoon mahtuu satamäärin yleisöä - ja sen arvioidaan täyttyvän viimeistä sijaa myöten.

Musiikkijuhla osa yhteisöllisyyttä ja epäkaupallisuutta

Virroilla musiikkijuhla on laajasti hyväksytty kaupungin ja koko seudun kesän ykköstapahtumaksi. Sitä on toteuttamassa suuri joukko vapaaehtoisia, joiden työpanos on merkittävä. Musiikkijuhla ei kuitenkaan olisi mahdollinen ilman kaupungin panostusta ja lipputuloja sekä mesenaattien taloudellista tukea. Kuudenteen vuoteen tultaessa musiikkijuhlasta on kasvanut tapahtuma, joka tuo liikevaihtoa paikallisille yrityksille.

* Meitä juhlien tekijöitä, mukana suuri vapaaehtoisten joukko, motivoi musiikin taika, kesäisen Virtain taika ja sen ihmiset. Ja muualta tulevat konserttivieraat.  Meitä on moneksi Virtain suvessa. Haluamme musiikkitarjonnallamme tavoittaa kaikki, niin että KesäVirratSoi 2019 olisi jälleen yhteinen kokemuksemme, sanoo Hannu Kiiski.

KesäVirratSoi-musiikkitapahtuman tausta

KesäVirratSoi-tapahtuman tarina alkoi ihmisiän sitten, kun virtolainen pikkupoika löysi kansakoulun varaston nurkasta puolisellon. Elämän mittainen rakkaus musiikkiin ja sellon soittoon oli syntynyt. - Poika oli Hannu Kiiski.

Virroilta maailmalle lähtenyt sellisti palasi - kuten kaikkina kesinä kautta aikuisikänsä - kesänviettoon kotikaupunkiinsa. Kesällä 2014 Hannu soitti Joutsenjärven luomumansikkatilan ladossa ja tuli kehaisseeksi esiintymistilan akustiikkaa. Paikalliset aktivistit pyysivät Hannua tulemaan toistekin. Uuden musiikkitapahtuman alkusanat oli lausuttu. Ensimmäisestä konsertista on kasvanut valtakunnallisesti kiinnostusta herättävä usean tuhannen kuulijan nelipäiväinen musiikkijuhla.

Tapahtuma muistaa juuriaan tuomalla konsertteihin aina yllättävän ja korkeatasoisen esiintyjäjoukon, joka ottaa haltuunsa Virtain ainutlaatuiset esiintymislavat tavoitteenaan tarjota kuulijoille merkityksellisiä musiikkielämyksiä. Tapahtuman toteuttaa lukuisa joukko vapaaehtoisia, jotka kesästä toiseen luovat musiikkijuhlan maagisen tunnelman.

Lisätiedot: Taiteellinen johtaja Hannu Kiiski, puh. 040 023 5642